
Convocatòria anticipada de subvencions per fomentar projectes i accions de promoció i dinamització comercial adreçada als membres de la Xarxa de Mercats Sedentaris de la Província de Girona (XMSG). Anualitat 2023

1. Objecte i finalitat
Subvencions en règim de concurrència no competitiva per fomentar accions i projectes de promoció i dinamització comercial adreçades als membres de la Xarxa de Mercats Sedentaris de la província de Girona (XMSG), d’acord amb les bases específiques reguladores aprovades pel Ple de la Diputació en la sessió del dia 20 de setembre de 2022 i publicades en el Butlletí Oficial de la Província de Girona (BOPG) número 185, de 27 de setembre de 2022. 

2. Dotació econòmica i determinació de l’aplicació pressupostària
L’import total destinat a la convocatòria és de 36.000,00 €. Les aplicacions pressupostàries a què es carrega el crèdit pressupostari i els imports són els que es detallen a continuació: 

	Aplicació pressupostària (anualitat 2023)
	Import

	250/4300/48102
	Ajuts a entitats no lucratives Campanya Xarxa de Mercats PIDEL
	12.000,00 €

	250/4300/46203
	Ajuts a ajuntaments Campanya Xarxa de Mercats PIDEL
	24.000,00 €

	Total
	36.000,00 €



La concessió de les subvencions queda condicionada a l’existència de crèdit adequat i suficient en el moment de la resolució de l’atorgament. 

La distribució d’aquests imports té caràcter estimatiu i es podrà redistribuir entre les aplicacions pressupostàries anteriors en el mateix acte de concessió de les subvencions.

Discrecionalment, l’òrgan competent per a la concessió pot deixar deserta la concessió o no exhaurir el crèdit total previst.

3. Termini de presentació de sol·licituds
El termini de presentació de sol·licituds és del 2 al 27 de gener de 2023 (ambdós inclosos).

Cada peticionari pot presentar una única sol·licitud mitjançant el model normalitzat, disponible al web de la Diputació (www.ddgi.cat/subvencions), acompanyat de la documentació que preveuen les bases reguladores. Les sol·licituds, degudament emplenades, han d’estar signades digitalment per la persona interessada o per la que representi legalment l’entitat. Cal utilitzar els sistemes de signatura electrònica acceptats per la Diputació de Girona, que s'especifiquen a https://seu.ddgi.cat.

4. Import de les subvencions
Se subvencionaran les actuacions d’acord amb l’ordre de puntuació que s’hagi obtingut, amb un màxim de 4.000,00 € per sol·licitud, fins a exhaurir el crèdit destinat a aquesta convocatòria. El percentatge màxim a atorgar serà del 75 % del pressupost elegible.
L’import mínim sol·licitat en aquesta convocatòria no podrà ser inferior a 2.000 euros.

5. Àmbit temporal de les accions subvencionables
Se subvencionaran les accions o projectes realitzats entre l’1 de novembre de 2022 i el 31 d’octubre de 2023.

6. Criteris de fixació dels imports de les subvencions
Les sol·licituds s’han d’adequar a l’objecte de la convocatòria i han de complir tots els requisits establerts. Les sol·licituds que no s’hi adeqüin en seran excloses. En cap cas no se subvencionarà una petició de caràcter general.

Només es tindrà en compte la documentació que consti a l’expedient en el moment d’analitzar la sol·licitud de la subvenció. Les entitats hauran de trametre el formulari normalitzat degudament emplenat i la documentació especificada en el punt «Procediment de presentació de les sol·licituds».

Les accions i els projectes de promoció i dinamització comercial s’emmarquen en les línies de treball següents:
a) Professionalització del mercat
b) Campanyes de dinamització 

Els beneficiaris de la subvenció han de:
· Participar en una campanya conjunta acordada amb la Diputació de Girona.
· Assistir, com a mínim, a una reunió de treball (de forma presencial o telemàtica) anual de l’XMSG (tècnic/paradista) per acordar i coordinar la campanya conjunta i fer-ne la valoració.

7. Termini de resolució, notificació i justificació
7.1. Termini de resolució
El termini per resoldre la convocatòria és el que determinen les bases, a comptar des de la data d’acabament del termini de presentació de sol·licituds.

En cas que hagi transcorregut el termini sense que hi hagi una resolució, els sol·licitants podran entendre desestimades les seves sol·licituds per silenci administratiu.

7.2. Termini de notificació
La resolució es notificarà de manera individualitzada a tots els beneficiaris, tal com preveu l’article 41.1 de la Llei 39/2015, d’1 d’octubre, de procediment administratiu comú de les administracions públiques, i també als peticionaris la sol·licitud dels quals s’hagi desestimat, en el termini màxim de deu dies hàbils a comptar des de la data d’adopció de l’acord.

7.3. Termini de justificació
La justificació de la realització de l’actuació es pot formalitzar des de l’acabament de l’activitat fins al 15 de novembre de 2023.

8. Règim de recursos
La resolució de la convocatòria posa fi a la via administrativa. Contra aquesta resolució es pot interposar un recurs contenciós administratiu davant del jutjat contenciós administratiu de Girona, en el termini de dos mesos a comptar des de l’endemà de la notificació. Alternativament, i de forma potestativa, es pot interposar un recurs de reposició davant la Junta de Govern de la Diputació de Girona, en el termini d’un mes a comptar des de l’endemà de la notificació.

9. Publicitat
Aquesta convocatòria es publicarà en el tauler electrònic i en el lloc web de la Diputació i, d’acord amb el que preveu l’article 17.3 b de la Llei 38/2003, general de subvencions, es publicarà en el BOPG juntament amb l’extracte.

La convocatòria resta condicionada al fet que no es presentin al·legacions contra les bases específiques, l’estimació de les quals hagi de comportar un canvi en les seves determinacions.
